बैंक डकैती में दो आतंकी जिला कोर्ट में पेश, दोनों से पूछे 144-144 सवाल
महाराष्ट्र बैंक में 58 लाख और ओरिएंटल बैंक में 16 लाख की डकैती के आरोपी आतंकी मोबिन व अमीन को सोमवार को जिला कोर्ट में पेश किया गया। दोनों आतंकी मुंबई ब्लास्ट में मुंबई की जेल में बंद हैं। कोर्ट ने ओरिएंटल बैंक डकैती मामले में मुलजिम बयान लेकर दोनों से 144-144 सवाल पूछे।
मुंबई पुलिस का दल दोनों को कड़ी सुरक्षा के बीच सुबह जिला कोर्ट में लाया। अपर सत्र न्यायाधीश पदमेश शाह के समक्ष हुई सुनवाई में दोनों के ओरिएंटल बैंक डकैती मामले में बयान हुए। अलग-अलग पूछे गए 144-144 सवालों में दोनों ने कमोबेश सभी आरोपों से इनकार किया। आखिरी सवाल के जवाब में अमीन ने कहा- हमारा सिमी से कोई संबंध नहीं है। हम पर मुंबई ब्लास्ट का केस मुंबई में चल रहा है इसलिए इंदौर के इस केस में भी हमें जोड़ दिया गया। आरोपी मोबिन ने कहा- उसके खजराना स्थित घर से जिस समय वेपन आदि की जब्ती बताई गई, तब उसके पिता घर पर नहीं थे, हज पर गए थे। लूट में हमें झूठा फंसाया गया।
सीएसपी का फिर जमानती वारंट जारी
महाराष्ट्र बैंक की 58 लाख की डकैती मामले में अतिरिक्त लोक अभियोजक उमेश यादव ने सब इंस्पेक्टर आरपी सिंह के बयान कराए। सीएसपी जयंत राठौर के गवाह के रूप में बयान होना थे और पिछली बार उनका जमानती वारंट जारी हुआ था किंतु अवकाश पर होने से वारंट तामील नहीं हो सका था। इस पर कोर्ट ने सीएसपी का दोबारा जमानती वारंट जारी किया। अगली सुनवाई 28 मार्च को होगी।
hin_Deva hin_Deva hin_Deva hin_Deva hin_Deva